Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την παράταση του καθεστώτος κοινής επιχείρησης της Hochtemperatur-Kernkraftwerk GmbH (HKG)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΔΙΑΤΑΞΕΙΣ ΤΗΣ ΣΥΝΘΗΚΗΣ ΕΥΡΑΤΟΜ ΣΧΕΤΙΚΑ ΜΕ ΤΟ ΚΑΘΕΣΤΩΣ ΚΟΙΝΗΣ ΕΠΙΧΕΙΡΗΣΗΣ

1. Το άρθρο 45 της Συνθήκης Ευρατόμ προβλέπει τη σύσταση ως κοινών επιχειρήσεων, κατά την έννοια της Συνθήκης, για επιχειρήσεις, οι οποίες είναι πρωταρχικής σημασίας για την ανάπτυξη της πυρηνικής βιομηχανίας εντός της Κοινότητας.

Σύμφωνα με το άρθρο 46, κάθε σχέδιο προς σύσταση κοινής επιχείρησης αποτελεί αντικείμενο έρευνας της Επιτροπής. Για το σκοπό αυτό, η Επιτροπή λαμβάνει τη γνώμη των κρατών μελών καθώς και κάθε δημοσίου ή ιδιωτικού οργανισμού, ο οποίος κατά την κρίση της δύναται να τη διαφωτίσει.

Η Επιτροπή διαβιβάζει στο Συμβούλιο, με αιτιολογημένη γνώμη της, κάθε σχέδιο προς σύσταση κοινής επιχείρησης.

Σύμφωνα με τα άρθρα 47 έως 49, η σύσταση κοινής επιχείρησης πραγματοποιείται δι' αποφάσεως του Συμβουλίου, προτάσει της Επιτροπής.

2. ΤΟ ΙΣΤΟΡΙΚΟ ΣΧΕΤΙΚΑ ΜΕ ΤΗΝ HKG ΚΑΙ ΤΟ ΣΧΕΔΙΟ THTR 300

Κίνητρα της αίτησης

2. Η επιχείρηση Hochtemperatur-Kernkraftwerk GmbH (HKG) είχε ως αντικείμενο την κατασκευή, διαμόρφωση και εκμετάλλευση πυρηνικού σταθμού παραγωγής ηλεκτρικής ενέργειας στο Uentrop (περιφέρεια Unna), στην Ομοσπονδιακή Δημοκρατία της Γερμανίας. Επρόκειτο για πρωτότυπο πυρηνικό σταθμό παραγωγής ηλεκτρικής ενέργειας, εξοπλισμένο με έναν αντιδραστήρα υψηλής θερμοκρασίας που χρησιμοποιούσε θόριο ως καύσιμο, ισχύος περίπου 300MWe (THTR 300 - Thorium High Temperatur Reactor). Για την υλοποίηση του εν λόγω έργου, η HKG ζήτησε τη σύστασή της ως κοινής επιχείρησης.

3. Το Συμβούλιο, εκτιμώντας ότι το καταστατικό της HKG πληρούσε τις διατάξεις της Συνθήκης Ευρατόμ για τις κοινές επιχειρήσεις, και ότι το σχέδιο της HKG ήταν, εκείνη την εποχή, πρωταρχικής σημασίας για την ανάπτυξη της πυρηνικής βιομηχανίας στην Κοινότητα, της χορήγησε το καθεστώς κοινής επιχείρησης, κατά την έννοια της Συνθήκης Ευρατόμ, για χρονική περίοδο 25 ετών, αρχής γενομένης από την 1η Ιανουαρίου 1974.

4. Η HKG αιτήθηκε επίσης τη χορήγηση ορισμένων πλεονεκτημάτων που προβλέπονται στο Παράρτημα ΙΙΙ της Συνθήκης Ευρατόμ.

Έχοντας υπόψη:

- ότι ο πυρηνικός σταθμός θα κατασκευαζόταν από κοινοπραξία επιχειρήσεων της Κοινότητας, με στοιχεία προερχόμενα σχεδόν αποκλειστικά από την Κοινότητα,

- ότι η κατασκευή του πυρηνικού σταθμού θα επέτρεπε την τελειοποίηση σε σημαντικό βαθμό των τεχνικών διαδικασιών παραγωγής ηλεκτρικής ενέργειας σε βιομηχανική κλίμακα,

- ότι η χορήγηση στην HKG πλεονεκτημάτων προβλεπόμενων στο Παράρτημα ΙΙΙ της Συνθήκης ήταν δυνατόν, μέσω της μείωσης των χρηματοοικονομικών επιβαρύνσεων, να περιορίσει τους εγγενείς σε τέτοια επιχείρηση οικονομικούς κινδύνους,

- ότι η HKG θα έθετε στη διάθεση της Κοινότητας τις μη κατοχυρώσιμες με δίπλωμα ευρεσιτεχνίας γνώσεις, τις οποίες θα δύνατο να συγκεντρώσει κατά την υλοποίηση του σχεδίου του πυρηνικού σταθμού,

Το Συμβούλιο αποφάσισε τη χορήγηση ορισμένων εκ των προβλεπόμενων στο Παράρτημα ΙΙΙ της Συνθήκης Ευρατόμ πλεονεκτημάτων, και ιδίως την απαλλαγή από ορισμένους φόρους. Τα πλεονεκτήματα χορηγήθηκαν για χρονική περίοδο, η οποία θα έληγε τρία έτη μετά την οριστική παραλαβή του πυρηνικού σταθμού από την επιχείρηση.

Αρχικές αποφάσεις

5. Τον Ιούνιο του 1974, το Συμβούλιο, μετά από πρόταση της Επιτροπής, ενέκρινε τις εξής δύο αποφάσεις:

- 74/295/Ευρατόμ: Απόφαση του Συμβουλίου της 4ης Ιουνίου 1974, σχετικά με τη συγκρότηση της κοινής επιχείρησης Hochtemperatur-Kernkraftwerk Gmbh (HKG) (ΕΕ αριθ. L165 της 20.06.1974, σ. 7-13)

- 74/296/Ευρατόμ: Απόφαση του Συμβουλίου της 4ης Ιουνίου 1974, σχετικά με τη χορήγηση πλεονεκτημάτων στην κοινή επιχείρηση Hochtemperatur-Kernkraftwerk GmbH (HKG) (ΕΕ αριθ. L165 της 20.06.1974, σ. 14-15).

Τροποποίηση των αρχικών αποφάσεων

6. Η γενική συνέλευση της κοινής επιχείρησης αποφάσισε, κατά τη συνεδρίαση της 11ης Ιουλίου 1983, να προβεί σε αύξηση του κεφαλαίου της εταιρείας. Η εν λόγω αύξηση περιελάμβανε τροποποίηση του καταστατικού (εταιρική σύμβαση) της κοινής επιχείρησης.

Επιπλέον, η κοινή επιχείρηση ζήτησε να επεκταθεί η απαλλαγή που χορηγήθηκε το 1974 για τον "Kapitalverkehrsteuer" στις εισφορές σε κεφάλαιο που αντιστοιχούσαν στην προαναφερθείσα αύξηση κεφαλαίου.

7. Το Συμβούλιο, εκτιμώντας:

- ότι η τροποποίηση του καταστατικού δεν αντέβαινε στις διατάξεις που διήπαν την κοινή επιχείρηση και ότι αντιστοιχούσε στην εξέλιξη του έργου,

- ότι η επέκταση της απαλλαγής θα ήταν δυνατόν, μειώνοντας τις χρηματοοικονομικές επιβαρύνσεις, να περιορίσει τους εγγενείς σε τέτοια επιχείρηση οικονομικούς κινδύνους,

εξέδωσε, τον Φεβρουάριο του 1984, τις εξής δύο αποφάσεις, για την προσαρμογή των αποφάσεων του 1974 στην αύξηση κεφαλαίου της HKG:

- 84/104/Ευρατόμ: Απόφαση του Συμβουλίου της 21ης Φεβρουαρίου 1984 για την έγκριση τροποποίησης καταστατικού (εταιρική σύμβαση) της κοινής επιχείρησης HKG (ΕΕ αριθ. L58 της 29.02.1984, σ. 35) .

- 84/105/Ευρατόμ: Απόφαση του Συμβουλίου της 21ης Φεβρουαρίου 1984, η οποία τροποποιεί την απόφαση 74/296/Ευρατόμ, σχετικά με τη χορήγηση πλεονεκτημάτων στην κοινή επιχείρηση HKG (ΕΕ αριθ. L58 της 29.02.1984, σ. 37).

Ιστορικό της λειτουργίας του πυρηνικού σταθμού και λόγος της αλλαγής αντικειμένου

8. Η HKG παρέλαβε τον THTR 300 την 1η Ιουνίου 1987. Ο σταθμός λειτούργησε έως τις 29.09.1988, ημερομηνία κατά την οποία έπαυσε η λειτουργία του, και κατά τη διάρκεια της εν λόγω περιόδου, η εκμετάλλευση διεκόπη επανειλημμένα λόγω βλαβών.

9. Οι οικονομικές και τεχνικές δυσκολίες, καθώς και οι δυσκολίες εφοδιασμού με καύσιμα στοιχεία, οι οποίες είχαν σχέση με προβλήματα άδειας επαναλειτουργίας λόγω χρηματοοικονομικών αβεβαιοτήτων, οδήγησαν στην απόφαση της άμεσης και οριστικής παύσης εκμετάλλευσης της εγκατάστασης, η οποία ελήφθη την 01.09.1989.

10. Εις το εξής, αντικείμενο της κοινής επιχείρησης κατέστη η παύση της λειτουργίας του αντιδραστήρα και η εκφόρτωση του πυρήνα, η πραγματοποίηση ασφαλούς συστήματος συγκράτησης και η επιτήρηση. Στις 13.12.1989 συνήφθη σύμβαση για τη διατεταγμένη αποπεράτωση του σχεδίου THTR 300, μεταξύ του Ομοσπονδιακού Κράτους, του ομόσπονδου κράτους της Βόρειας Ρηνανίας-Βεστφαλίας, καθώς και της HKG και των εταίρων της, η οποία περιλαμβάνει στοιχεία σχετικά με τις πτυχές της χρηματοδότησης.

Νέες αιτήσεις που διατυπώθηκαν εν συνεχεία

11. Τα φορολογικά πλεονεκτήματα που χορηγήθηκαν στην HKG με την απόφαση 74/296/Ευρατόμ έληγαν την 31η Μαΐου 1990, τρία έτη μετά την οριστική παραλαβή του σταθμού από την επιχείρηση, η οποία πραγματοποιήθηκε την 1η Ιουνίου 1987.

12. Με τις επιστολές της 9ης Φεβρουαρίου και της 6ης Μαρτίου 1990, οι εταίροι της HKG ζήτησαν την παράταση της χορήγησης των πλεονεκτημάτων έως τη λήξη του καθεστώτος κοινής επιχείρησης και την προσαρμογή των πλεονεκτημάτων στην κατάσταση της επιχείρησης εκείνη την εποχή, η οποία είχε απαιτήσει συμπληρωματικές χρηματοοικονομικές εισφορές που, φορολογικώς, εξομοιώνονταν με τις εισφορές του κεφαλαίου της εταιρείας.

Η HKG διήνυε την περίοδο της υλοποίησης προγράμματος παροπλισμού του πυρηνικού σταθμού, έως το στάδιο της ασφαλούς συγκράτησης, και σκόπευε να εφαρμόσει, εν συνεχεία, πρόγραμμα επιτήρησης των σχετικών πυρηνικών εγκαταστάσεων.

13. Το Συμβούλιο έκρινε ότι τα εν λόγω προγράμματα δεν είχαν αντίστοιχα στην Κοινότητα και ότι, ως εκ τούτου, η υλοποίηση τους ήταν σημαντική για να αποκομισθούν χρήσιμες εμπειρίες για την πυρηνική βιομηχανία και τη μελλοντική ανάπτυξη της πυρηνικής ενέργειας στην Κοινότητα.

Το Συμβούλιο έκρινε επίσης ότι συνέτρεχαν λόγοι παροχής βοήθειας στην HKG, μέσω της μείωσης των χρηματοοικονομικών επιβαρύνσεων, στο πλαίσιο της υλοποίησης των εν λόγω προγραμμάτων, και ότι, ως εκ τούτου, ενδείκνυτο η παράταση της χορήγησης πλεονεκτημάτων.

Με την απόφαση της 16ης Νοεμβρίου 1992, το Συμβούλιο ανανέωσε τη χορήγηση πλεονεκτημάτων στην κοινή επιχείρηση HKG έως τη λήξη του καθεστώτος κοινής επιχείρησης, όπως ορίστηκε με την απόφαση 74/295/Ευρατόμ, δηλαδή στις 31 Δεκεμβρίου 1998.

3. ΝΕΕΣ ΕΞΕΛΙΞΕΙΣ

14. Στις 30.03.1998, η επιχείρηση HKG υπέβαλε στην Επιτροπή αίτηση για παράταση του καθεστώτος ευρωπαϊκής κοινής επιχείρησης μετά την 31.12.1998, για επιπλέον χρονική περίοδο διάρκειας 25 ετών.

Η αίτηση αιτιολογήθηκε με βάση τη σημασία για τον τομέα της πυρηνικής ενέργειας, τόσο στη Γερμανία όσο και στην Ευρώπη, αλλά και σε όλη την υφήλιο, της εμπειρίας που θα αποκομιζόταν μέσω των λειτουργιών της διαδικασίας οριστικής παύσης λειτουργίας και παροπλισμού. Η άποψη αυτή βασίζεται στο γεγονός ότι ο THTR 300 είναι ο μεγαλύτερος αντιδραστήρας στην υφήλιο, όσον αφορά στον συγκεκριμένο τύπο αντιδραστήρων, και ότι η ιδιαίτερη διάταξη της εγκατάστασης, ιδίως όσον αφορά το σύστημα συγκράτησης, παρέχει μοναδική ευκαιρία απόκτησης εμπειρίας επί των αποτελεσμάτων και του κόστους του συστήματος συγκράτησης.

Όσον αφορά στα φορολογικά πλεονεκτήματα, η HKG δήλωνε ότι αυτά δεν ήταν πλέον αναγκαία, λόγω των τροποποιήσεων της φορολογικής νομοθεσίας στην Ομοσπονδιακή Δημοκρατία της Γερμανίας και λόγω της μείωσης της αξίας της έκτασης που καταλάμβανε ο πυρηνικός σταθμός.

Η HKG ενημέρωνε επίσης ότι στις 13.11.1989 συνήφθη σύμβαση πλαίσιο μεταξύ της Ομοσπονδιακής Κυβέρνησης, του Ομόσπονδου κράτους της Βόρειας Ρηνανίας-Βεστφαλίας, καθώς και της HKG και των εταίρων της, προκειμένου να ολοκληρωθεί η τελική φάση του σχεδίου THTR 300. Η εν λόγω σύμβαση, καθώς και πρόσθετη συμφωνία που προσαρτήθηκε στις 18.12.1996, ρυθμίζει τα στάδια που πρέπει να υλοποιηθούν έως το 2009, συμπεριλαμβανομένων των διακανονισμών για τη χρηματοδότηση της δραστηριότητας της HKG.

15. Στην απόδειξη παραλαβής της 25.06.1998, η Επιτροπή ζητούσε τις εξής τρεις διευκρινίσεις:

- Ποια ήταν τα διαβήματα προς τις γερμανικές αρχές ως προς την αίτηση παράτασης του καθεστώτος ευρωπαϊκής κοινής επιχείρησης;

- Ποια συμφέροντα αιτιολογούσαν την αίτηση, δεδομένου ότι τα φορολογικά πλεονεκτήματα που απορρέουν από τέτοιο καθεστώς, δεν ήταν πλέον αναγκαία,

- Για ποιους λόγους υποβλήθηκε αίτηση παράτασης για 25 έτη;

16. Στις 09.11.1998, η Επιτροπή, μην έχοντας λάβει ουδεμία απάντηση από την HKG, απηύθυνε νέα επιστολή στην επιχείρηση, παρατηρώντας ότι δεν παρασχέθηκαν οι διευκρινίσεις που είχε ζητήσει πριν δρομολογηθεί η δέουσα διαδικασία.

17. Στην απάντησή της, στις 25.11.1998, η HKG επιβεβαίωσε το ενδιαφέρον της για την παράταση του καθεστώτος κοινής επιχείρησης και παρέσχε τις εξής συμπληρωματικές πληροφορίες:

- η HKG είχε ενημερώσει σχετικά με την αίτησή της το ομοσπονδιακό υπουργείο Παιδείας και Έρευνας, καθώς και τα αρμόδια ομοσπονδιακά και περιφερειακά υπουργεία για τον παροπλισμό του THTR 300·

- αναγνώριζε το σφάλμα της αναφορικά με την προηγούμενη δήλωσή της ότι δεν έχρηζε πλέον φορολογικών πλεονεκτημάτων και ζητούσε τη διατήρηση των εν λόγω πλεονεκτημάτων, παραδεχόμενη ότι τυχόν νέες τροποποιήσεις της φορολογικής νομοθεσίας θα δύναντο να επιβαρύνουν εκ νέου τις φορολογικές υποχρεώσεις της·

- αναφορικά με την παράταση του καθεστώτος για χρονική περίοδο 25 ετών, η HKG ανέφερε ότι, σύμφωνα με τα υπάρχοντα σχέδια και άδειες, προβλέπεται η διατήρηση του ασφαλούς συστήματος συγκράτησης για χρονική περίοδο 30 ετών. Η αποσυναρμολόγηση των ακτινοβολημένων στοιχείων είναι δυνατόν να πραγματοποιηθεί έπειτα από περίοδο υποδιπλασιασμού διάρκειας 30 ετών, είτε το 2019, αρχής γενομένης από την οριστική παύση λειτουργίας, είτε το 2027, μετά 30 έτη ασφαλούς εγκλεισμού. Δεδομένου ότι η παρούσα κατάσταση στη Γερμανία και στην Ευρώπη, όσον αφορά στην οριστική αποθήκευση, δεν επιτρέπει την κατάρτιση οριστικού χρονοδιαγράμματος για τη διάλυση της εγκατάστασης και αποκατάσταση της τοποθεσίας, αιτιολογείται η αίτηση παράτασης του καθεστώτος για επιπλέον χρονική περίοδο 25 ετών.

Η Επιτροπή ανήγγειλε τη λήψη της εν λόγω επιστολής στις 21.12.1998.

18. Επίσης, σύστησε διυπηρεσιακή ομάδα εργασίας προκειμένου να προβεί στην έρευνα που προβλέπεται από το άρθρο 46 παράγραφος 1 της Συνθήκης Ευρατόμ.

4. ΠΡΟΚΑΤΑΡΚΤΙΚΑ ΔΙΑΒΗΜΑΤΑ ΤΗΣ ΕΠΙΤΡΟΠΗΣ

19. Πρέπει να παρατηρηθεί, αφενός, ότι η ισχύς της απόφασης 74/295/Ευρατόμ του Συμβουλίου έληξε στις 31.12.1998 και ότι, επομένως, το καθεστώς ευρωπαϊκής κοινής επιχείρησης που χορηγήθηκε στην HKG κατέστη άκυρο. Αφετέρου, το αντικείμενο της HKG άλλαξε από το 1989 σε σύγκριση με το αντικείμενο του 1974.

20. Υπό τις συνθήκες αυτές, η Επιτροπή, με την επιστολή της της 21.01.1999, υπέδειξε στην HKG ότι όφειλε να υποβάλει νέα αίτηση χορήγησης καθεστώτος κοινής επιχείρησης, επί τη βάσει του τρέχοντος αντικειμένου της.

Η Επιτροπή ενημέρωσε τις γερμανικές αρχές και τις κάλεσε να γνωστοποιήσουν τις αρχικές τους αντιδράσεις επί της αίτησης της HKG για την παράταση του καθεστώτος κοινής επιχείρησης και για τη διατήρηση των φορολογικών πλεονεκτημάτων που παραχωρήθηκαν στην HKG το 1974 και παρατάθηκαν το 1992.

21. Με επιστολή της, στις 15.03.99, η HKG υπέβαλε στην Επιτροπή νέα αίτηση χορήγησης καθεστώτος κοινής επιχείρησης και διατήρησης των φορολογικών πλεονεκτημάτων. Η Επιτροπή απάντησε στην εν λόγω επιστολή στις 12.05.99.

22. Σύμφωνα με το άρθρο 46 της Συνθήκης Ευρατόμ, η Επιτροπή, στο πλαίσιο της έρευνας που υποχρεούται να διεξάγει, οφείλει να λάβει τη γνώμη των κρατών μελών, καθώς και κάθε δημοσίου ή ιδιωτικού οργανισμού, ο οποίος κατά την κρίση της δύναται να τη διαφωτίσει.

Για το σκοπό αυτό, η Επιτροπή, απηύθυνε, την 01.06.1999, επιστολή στους Μόνιμους Αντιπροσώπους των κρατών μελών, συνοδευόμενη από όλες τις χρήσιμες πληροφορίες, ζητώντας τη γνώμη τους.

23. Στην απάντησή της, η Γερμανία παρέχει την υποστήριξή της στην αίτηση της HKG και υποδεικνύει ότι η Ομοσπονδιακή Κυβέρνηση διάκειται ευνοϊκά στη διατήρηση των χορηγηθέντων φορολογικών πλεονεκτημάτων.

24. Άλλα κράτη μέλη αντέδρασαν επίσης θετικά στην αίτηση (Ηνωμένο Βασίλειο, Ιρλανδία, Πορτογαλία, Σουηδία και Φινλανδία). Θετική ήταν επίσης η αντίδραση άλλων κρατών μελών, όπως διαπιστώθηκε από ανεπίσημες κρούσεις.

25. Η κυβέρνηση του Ηνωμένου Βασιλείου ζήτησε αριθμητικά στοιχεία που να αποδεικνύουν τα οφέλη που προέκυψαν στο παρελθόν από το καθεστώς κοινής επιχείρησης, καθώς και τα οφέλη που προβλέπονται για το μέλλον. Οι εν λόγω πληροφορίες ζητήθηκαν από την HKG, η οποία ενημέρωσε ότι η πληρωμή επί των επενδύσεων ή των επιδοτήσεων θα επέφερε αύξηση της φορολογικής επιβάρυνσης κατά 22 εκατομμύρια γερμανικά μάρκα περίπου, για τη χρονική περίοδο 1974-1998, η οποία θα έπρεπε να αντισταθμιστεί από συμπληρωματικές επενδύσεις ή επιδοτήσεις. Τα φορολογικά πλεονεκτήματα που αποκομίζονται από την παράταση του καθεστώτος κοινής επιχείρησης εκτιμούνται από την επιχείρηση σε ποσό 89.500 ευρώ ετησίως.

26. Στις 16.11.1999, η Επιτροπή ζήτησε από την HKG συμπληρωματικές πληροφορίες, ιδίως ως προς τα φορολογικά πλεονεκτήματα που ζητήθηκαν.

Η HKG, στην απάντησή της με ημερομηνία 13.06.2000, ενημέρωσε ότι, λόγω της θέσης σε ισχύ νέας φορολογικής νομοθεσίας στη Γερμανία, ζητούσε την παράταση της χορήγησης των εξής πλεονεκτημάτων:

- Απαλλαγή από φόρο απόκτησης ακίνητης περιουσίας (Grunderwerbsteuer) - σημείο 4 του Παραρτήματος III της Συνθήκης·

- Απαλλαγή από φόρο ακίνητης περιουσίας (Grundsteuer) και απαλλαγή από το μερίδιο του φόρου επί των κερδών, σύμφωνα με το άρθρο 8 σημείο 1 του νόμου για τον φόρο επί των κερδών (Gewerbesteuergesetz), που αφορά στους τόκους που προκύπτουν από μακροπρόθεσμο χρέος - σημείο 5 του Παραρτήματος ΙΙΙ της Συνθήκης.

5. ΣΥΜΠΕΡΑΣΜΑΤΑ

27. Η Επιτροπή εκτιμά ότι τα επιχειρήματα που έγιναν δεκτά από το Συμβούλιο το 1992 για τη διατήρηση του καθεστώτος κοινής επιχείρησης και τη χορήγηση πλεονεκτημάτων στην HKG εξακολουθούν να ισχύουν· οι δραστηριότητες που πρέπει να αναπτυχθούν από την επιχείρηση παραμένουν, πράγματι, ως έχουν και εντάσσονται στο ίδιο πλαίσιο. Επομένως, η Επιτροπή προτείνει στο Συμβούλιο την παράταση των αποφάσεων που έλαβε το 1992.

28. Για τη χρηματοδότηση της δραστηριότητας της HKG έλαβαν χώρα διευθετήσεις μεταξύ του Ομοσπονδιακού Κράτους της Γερμανίας, του ομόσπονδου κράτους της Βόρειας Ρηνανίας-Βεστφαλίας, καθώς και της HKG και των εταίρων της για περίοδο που εκτείνεται μόνον έως τις 31 Δεκεμβρίου 2009.

29. Η Επιτροπή προτείνει επομένως στο Συμβούλιο την ευθυγράμμιση με την περίοδο αυτή που συμφωνήθηκε μεταξύ των γερμανικών αρχών και της HKG και την έγκριση της παράτασης του καθεστώτος κοινής επιχείρησης και τη χορήγηση των πλεονεκτημάτων στην HKG, επίσης, έως τις 31 Δεκεμβρίου 2009.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την παράταση του καθεστώτος κοινής επιχείρησης της Hochtemperatur-Kernkraftwerk GmbH (HKG)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 49,

την πρόταση της Επιτροπής [1],

[1] ΕΕ C ...

Εκτιμώντας τα εξής:

(1) Το Συμβούλιο, με την απόφασή του 74/295/Ευρατόμ [2], συνέστησε την Hochtemperatur-Kernkraftwerk GmbH (HKG) ως κοινή επιχείρηση, κατά την έννοια της Συνθήκης, για χρονική περίοδο διάρκειας εικοσιπέντε ετών, αρχής γενομένης από την 1η Ιανουαρίου 1974.

[2] ΕΕ L 165 της 20.06.1974, σ.7.

(2) Η HKG είχε ως αντικείμενο την κατασκευή, εξοπλισμό και εκμετάλλευση πυρηνικού σταθμού παραγωγής ηλεκτρικής ενέργειας ισχύος περίπου 300 MWe, στο Uentrop (περιφέρεια Unna), στην Ομοσπονδιακή Δημοκρατία της Γερμανίας.

(3) Κατόπιν περιόδου λειτουργίας από το 1987 μέχρι το 1988, η εκμετάλλευση του πυρηνικού σταθμού έπαυσε οριστικά την 1η Σεπτεμβρίου 1989, λόγω τεχνικών και οικονομικών δυσκολιών.

(4) Από την εν λόγω ημερομηνία, αντικείμενο της HKG κατέστη η υλοποίηση ενός προγράμματος παροπλισμού του πυρηνικού σταθμού, έως το στάδιο της ασφαλούς συγκράτησης, και η εφαρμογή, εν συνεχεία, προγράμματος επιτήρησης των πυρηνικών εγκαταστάσεων οι οποίες διαθέτουν σύστημα συγκράτησης.

(5) Το Συμβούλιο, με την απόφασή του της 16ης Νοεμβρίου 1992 σχετικά με την παράταση της χορήγησης πλεονεκτημάτων στην κοινή επιχείρηση HKG αναγνώρισε ότι τα εν λόγω προγράμματα δεν είχαν αντίστοιχα στην Κοινότητα, ότι η υλοποίησή τους ήταν σημαντική και ότι συνιστούσαν χρήσιμες εμπειρίες για την πυρηνική βιομηχανία και τη μελλοντική ανάπτυξη της πυρηνικής ενέργειας στην Κοινότητα.

(6) Για την υλοποίηση του σκοπού της, η HKG ζήτησε την παράταση του καθεστώτος κοινής επιχείρησης από την 1η Ιανουαρίου 1999.

(7) Η παράταση του καθεστώτος κοινής επιχείρησης θα επιτρέψει στην HKG, μετριάζοντας ιδίως τις οικονομικές επιβαρύνσεις της, την υλοποίηση των προγραμμάτων παροπλισμού και επιτήρησης.

(8) Για τη χρηματοδότηση της δραστηριότητας της HKG έλαβαν χώρα διευθετήσεις μεταξύ του Ομοσπονδιακού Κράτους της Γερμανίας, του ομόσπονδου κράτους της Βόρειας Ρηνανίας-Βεστφαλίας, καθώς και της HKG και των εταίρων της για περίοδο που εκτείνεται έως τις 31 Δεκεμβρίου 2009.

(9) Ως εκ τούτου, πρέπει να παραταθεί το καθεστώς κοινής επιχείρησης της HKG για την ίδια αυτή περίοδο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Εγκρίνεται η παράταση του καθεστώτος κοινής επιχείρησης, κατά την έννοια της Συνθήκης, της Hochtemperatur-Kernkraftwerk GmbH (HKG), για χρονική περίοδο διάρκειας ένδεκα ετών, αρχής γενομένης από την 1η Ιανουαρίου 1999.

2. Αντικείμενο της παρούσας απόφασης είναι η υλοποίηση προγράμματος παροπλισμού πυρηνικού σταθμού παραγωγής ηλεκτρικής ενέργειας, έως το στάδιο της ασφαλούς συγκράτησης, και η εφαρμογή, εν συνεχεία, προγράμματος επιτήρησης των πυρηνικών εγκαταστάσεων, oι οποίες διαθέτουν σύστημα συγκράτησης.

3. Ο πυρηνικός σταθμός ευρίσκεται στο Uentrop (περιφέρεια Unna), στην Ομοσπονδιακή Δημοκρατία της Γερμανίας.

Άρθρο 2

Η παρούσα απόφαση απευθύνεται στα κράτη μέλη και στην HKG.

Βρυξέλλες,

Για το Συμβούλιο

Ο Πρόεδρος